SKRIFTLIG FORESPØRGSEL E-2206/99

af Antonio Tajani (PPE-DE) til Kommissionen

(29. november 1999)

Om: Bekæmpelse af syntetiske stoffer: fællesskabsinitiativer og gennemførelse af Europa- Parlamentets beslutning

Der er på ny bekymring i Italien på grund af handel med og forbrug af syntetiske stoffer, der efterhånden er trængt ind på markedet og særlig går ud over de unge. Hvert år beslaglægges 180 000 ecstasy-piller, og disse beslaglæggelser udgør kun 5 % af det samlede forbrug. I 1998 gjorde Europa-Parlamentet (i beslutningen om kontrol med nye syntetiske stoffer EFT C 167 af 1.6.1998) opmærksom på problemet vedrørende handelen med og brugen af syntetiske stoffer, og det opfordrede såvel medlemsstaterne som Kommissionen til at indhente oplysninger om de pågældende stoffer og særlig om deres indvirkninger og bivirkninger samt eventuelle skader på lang sigt, samt til at fremme en undersøgelse i denne retning.

Det fastsættes i Amsterdam-traktatens artikel 129, at Fællesskabets indsats, der skal være et supplement til de nationale politikker, skal være rettet mod begrænsningen af narkotikarelaterede helbredsskader, herunder oplysning og forebyggelse.

Hvad agter Kommissionen at gøre for at inddæmme og i væsentligt omfang begrænse produktionen og forbruget af syntetiske stoffer?

Har Kommissionen undersøgt, om de gældende internationale bestemmelser om kontrol med syntetiske stoffer er trådt i kraft i alle medlemsstater?

På hvilken måde har Kommissionen sørget for at informere de europæiske borgere og særlig de unge om de ofte uoprettelige skader, der følger af brugen af syntetiske stoffer?

Svar afgivet på Kommissionens vegne af David Byrne

(17. december 1999)

Kommissionen er lige så bekymret som det ærede medlem over det stadig større problem med syntetiske stoffer. I sin nylige meddelelse af 26. maj 1999 om en europæisk handlingsplan for bekæmpelse af narkotikamisbrug (2000-2004)(1), retter Kommissionen stor opmærksomhed mod tendensen til stigende forbrug og fremstilling af syntetisk narkotika.

Meddelelsen viser, at problemet kan formindskes ved hjælp af lovgivning; en indsats mod ulovlig fremstilling og handel, herunder et bedre samarbejde mellem de nationale myndigheder og den kemiske industri, især vedrørende prækursorer; internationalt samarbejde; samt en indsats for at formindske efterspørgslen ved hjælp af information og andre forebyggende foranstaltninger.

Den 16. juni 1997 vedtog Rådet, som var bekymret for, at forskelle i medlemsstaternes love om nye former for syntetiske narkotika kunne føre til nye huller i lovgivningen og til samarbejds- og kontrolproblemer, den fælles aktion 97/396/RIA vedrørende udveksling af oplysninger, risikovurdering og kontrol med nye former for syntetisk narkotika(2). Formålet med den fælles aktion er at etablere et advarselssystem for hurtig kortlægning og udveksling af oplysninger om nye former for syntetisk narkotika, så snart de kommer på det europæiske marked. Arbejdet samordnes af Det Europæiske Overvågningscenter for Narkotika og Narkotikamisbrug (EONN) og Europol. Skønt systemet først og fremmest er tænkt som en kontrol med forbruget og fremstillingen af nye former for syntetisk narkotika, er det også et relevant redskab, der er indført på et passende tidspunkt, for at der hurtigt kan vedtages forebyggende strategier og aktiviteter, som især er rettet mod unge. Indtil nu er der udført risikovurderinger af de to syntetiske stoffer MBDB og 4-MTA.

Den 13. september 1999 vedtog Rådet(3) enstemmigt en afgørelse om definition af 4-MTA som en ny form for syntetisk narkotika, der skal underlægges kontrolforanstaltninger i alle medlemsstater, og det erklæres, at medlemsstaterne skal træffe de nødvendige foranstaltninger i overensstemmelse med deres nationale lovgivning.

Endvidere har alle medlemsstater ratificeret de tre relevante FN-konventioner og aflægger hvert år beretning til FN om konventionernes gennemførelse. Kommissionen er ikke i besiddelse af oplysninger om, at disse konventioner ikke overholdes.

For så vidt angår forebyggende foranstaltninger, har Kommissionen tilrettelagt og medfinansieret tre europæiske uger mod narkotikaforebyggelse, der alle havde et stærkt islæt af realistisk information om risikoen ved og skaderne forårsaget af narkotikamisbrug. Ugerne i 1994 og 1998 var især rettet mod unge og aktioner til bekæmpelse af nye former for syntetisk narkotika.

Desuden er der etableret en række vidtfavnende forebyggende netværker på tværnationalt niveau, som får økonomisk støtte fra Kommissionen. Mange af netværkerne fremstiller og distribuerer information i form af brochurer og pjecer og via Internettet.

I Fællesskabets handlingsprogram vedrørende forebyggelse af narkotikamisbrug (1996-2000) er der sat særlig fokus på nye misbrugstendenser, polynarkomani og unge, og dette prioriteres stadig i de årlige arbejdsprogrammer. Der er finansieret flere projekter, som sigter mod at forbedre metoder og praksis med det formål at bekæmpe anvendelsen af ecstasy, amfetamin og andre former for syntetisk narkotika.

Det understreges i Den Europæiske Unions nye narkotikastrategi (2000-2004), der blev vedtaget af Rådet den 6. december 1999, at situationen vedrørende nye former for narkotika kræver konstant opmærksomhed.

(1) KOM(1999) 239 endelig udg.

(2) EFT L 167 af 25.6.1997.

(3) KOM(1999) 307 endelig udg.